अभी बागानों में किसान आमतौर पर हस्तचालित छिड़काव या मशीनी छिड़काव करते हैं। इन दोनों में काफी खामियां हैं। हाथ से छिड़काव करने वाले व्यक्ति को स्प्रेयर अपने हाथ में लेना पड़ता है जो उसके स्वास्थ्य के लिए खतरनाक है। वहीं मशीन से छिड़काव में कीटनाशक का निरंतर छिड़काव होते रहने से काफी मात्रा में यह बरबाद हो जाता है। इस अध्ययन से जुड़े शिमला स्थित केंद्रीय आलू अनुसंधान संस्थान के वैज्ञानिक ब्रजेश नारे ने बताया, ‘कीटनाशकों के छिड़काव की यह स्मार्ट तकनीक दोनों परंपरागत छिड़काव पद्धतियों को प्रतिस्थापित करके किसानों के स्वास्थ्य और संसाधनों को बचाने में मददगार हो सकती है।’ अनुसंधान टीम में ब्रजेश नारे के अलावा आईआईटी खड़गपुर के वीके तिवारी, वाशिंगटन स्टेट यूनिवर्सिटी, अमेरिका के अभिषेक कुमार चंदेल और केंद्रीय कृषि अभियांत्रिकी संस्थान, भोपाल के सत्यप्रकाश कुमार शामिल थे।